TIBBIYOT MUASSASALARINI MODDIY RAG‘BATLANTIRISh VA RIVOJLANTIRISh JAMG‘ARMASI TO‘G‘RISIDAgi NIZOMNI TASDIQLASh HAQIDA

O‘zbekiston Respublikasi Prezidentining 2005-yil 1-dekabrdagi PQ-229-sonli “Tibbiyot xodimlari mehnatiga haq to‘lash tizimini takomillashtirish to‘g‘risida”gi qarori (O‘zbekiston Respublikasi Qonun hujjatlari to‘plami, 2005-yil, 47-48-son, 354-modda) O‘zbekiston Respublikasi Vazirlar Mahkamasining 2005-yil 21-dekabrdagi 276-sonli “Tibbiyot xodimlari mehnatiga haq to‘lashning takomillashtirilgan tizimini tasdiqlash to‘g‘risida”gi qarori (O‘zbekiston Respublikasi Qonun hujjatlari to‘plami, 2005-yil, 51-son, 380-modda) ijrosini ta’minlash maqsadida qaror qilamiz:
 1. Ilova qilinayotgan Tibbiyot muassasalarini moddiy rag‘batlantirish va rivojlantirish Jamg‘armasi to‘g‘risida nizom tasdiqlansin.
 2. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab, o‘n kun o‘tgandan keyin kuchga kiradi.
 Mazkur Nizom O‘zbekiston Respublikasi Prezidentining 2005-yil 1-dekabrdagi PQ-229-sonli “Tibbiyot xodimlari mehnatiga haq to‘lash tizimini takomillashtirish to‘g‘risida”gi qarori (O‘zbekiston Respublikasi Qonun hujjatlari to‘plami, 2005-yil, 47-48-son, 354-modda) O‘zbekiston Respublikasi Vazirlar Mahkamasining 2005-yil 21-dekabrdagi 276-sonli “Tibbiyot xodimlari mehnatiga haq to‘lashning takomillashtirilgan tizimini tasdiqlash to‘g‘risida”gi qaroriga (O‘zbekiston Respublikasi Qonun hujjatlari to‘plami, 2005-yil, 51-son, 380-modda) muvofiq tibbiyot muassasalarining moddiy-texnik bazasini rivojlantirish va tibbiyot xodimlari mehnatini moddiy rag‘batlantirish uchun tibbiyot muassasalarini moddiy rag‘batlantirish va rivojlantirish Jamg‘armasini shakllantirish va uning mablag‘larini sarflash tartibini belgilaydi.
 1. Tibbiyot muassasalarini moddiy rag‘batlantirish va rivojlantirish Jamg‘armasi (keyingi o‘rinlarda — Jamg‘arma) 2006-yil 1-yanvardan rivojlantirish Jamg‘armasi negizida barcha budjet tibbiyot muassasalarida tashkil etiladi.
 2. Jamg‘arma mablag‘lari:
 ishga vijdonan munosabati va ko‘rsatilayotgan tibbiy yordamning yuqori sifati uchun tarif stavkasi bazasiga oylik ustamalar belgilash, bir yo‘la moddiy yordam va mukofotlar to‘lash shaklida tibbiyot va farmatsevtika xodimlarni rag‘batlantirishga;
 tibbiyot muassasasining moddiy-texnika bazasini rivojlantirishga, modernizatsiya qilishga va ta’mirlashga yo‘naltiriladi.
 3. Quyidagilar Jamg‘armaning manbalari hisoblanadi:
 tibbiyot muassasasi uchun ajratiladigan budjet mablag‘lari umumiy hajmining 5 foizigacha bo‘lgan qismi;
 homiylik va donorlik tashkilotlaridan hamda pulli davolash va xizmatlar ko‘rsatishdan tushadigan mablag‘lar;
 tibbiyot xodimlarining mehnatiga haq to‘lashda tejalgan budjet mablag‘lari.
 4. Tibbiyot muassasalari Jamg‘arma xarajatlarini sarflashning ikki mustaqil yo‘nalishi bo‘yicha mablag‘larning alohida hisobini yuritadilar:
 tibbiyot muassasasi xodimlarini moddiy rag‘batlantirishga;
 tibbiyot muassasasining moddiy-texnik bazasini rivojlantirishga, modernizatsiya qilish va ta’mirlashga.
 5. Agar homiy, donor tomonidan boshqa hollar maxsus ko‘rsatilmagan bo‘lsa, homiylik va donorlik tashkilotlarining mablag‘lari, shuningdek pulli davolash va xizmatlar ko‘rsatishdan tushgan mablag‘lar tibbiyot muassasasi tomonidan ulardan keyinchalik xodimlarni moddiy rag‘batlantirishda va moddiy-texnik bazani rivojlantirish, modernizatsiya qilish va ta’mirlashda foydalanish uchun belgilangan mutanosiblikka muvofiq bank muassasasida alohida hisob raqamlariga o‘tkaziladi.
 6. Mazkur Nizomning 3-bandida ko‘rsatilgan budjet mablag‘lari ulardan keyinchalik xodimlarni moddiy rag‘batlantirishda va moddiy-texnik bazani rivojlantirish, modernizatsiya qilish va ta’mirlashda foydalanish uchun belgilangan mutanosiblikka muvofiq har bir chorak yakunlari bo‘yicha tibbiyot muassasasi tomonidan bank muassasasida alohida hisob raqamlariga o‘tkaziladi.
 7. Jamg‘arma mablag‘laridan xodimlarni moddiy rag‘batlantirishda va tibbiyot muassasasining moddiy-texnik bazasini rivojlantirish, modernizatsiya qilish va ta’mirlashda foydalanish tegishli ravishda ushbu maqsadlar uchun belgilangan mablag‘lar qoldig‘i va bank muassasalaridagi alohida hisob raqamlaridagi mavjud mablag‘ doirasida belgilangan tartibda amalga oshiriladi.
 8. Jismoniy shaxslarning Jamg‘arma mablag‘lari hisobidan olgan daromadiga soliq solish qonunchilik hujjatlarida belgilangan tartibda amalga oshiriladi.
 9. Jamg‘arma mablag‘lari tibbiyot muassasasi qaysi guruhga mansubligiga qarab quyidagi mutanosiblikda taqsimlanadi va sarflanadi:
 10. Barcha tibbiyot muassasalarida mehnatga vijdonan munosabati, ko‘rsatilayotgan tibbiy yordamning yuqori sifati uchun xodimning tarif stavkasiga oylik ustamalar belgilash uchun mezonlarni aniqlash qismida yagona yondashuvga rioya qilinishi ta’minlanadi.
 Tibbiyot xodimlarining ishga vijdonan munosabati va ko‘rsatayotgan tibbiy yordamning yuqori sifati uchun tarif stavkalariga oylik ustamalar tegishli xodimning tarif stavkasidan 5 dan 20 foizgacha miqdorda belgilanadi.
 11. Oylik ustamalar xodimlarning lavozimiga va tibbiyot muassasalari guruhiga qarab quyidagi doiralarda belgilanadi:
 12. Alohida tibbiyot xodimlari uchun ustamalar belgilash quyidagi asosiy ko‘rsatkichlarni albatta hisobga olgan holda amalga oshiriladi: 
 ko‘rsatilayotgan tibbiy yordamning sifati — davolash usullarini qo‘llashdan asorat qolishining past darajasi, bemor holatining ijobiy muttasil o‘sishi, tibbiy yordam sifatiga bemorlar tomonidan shikoyat qilinmaganligi, retsidivlarning past darajasi, qo‘llanilayotgan davolashning tasdiqlangan standartlarga muvofiqligi. Ambulatoriya-poliklinika bo‘g‘inida — biriktirilgan kontingentning dispanserlashtirish bilan to‘liq qamrab olinganligi va sog‘ligi holati ko‘rsatkichlarining yaxshilanishi;
 mehnat bilan bandligi — xodimning amalda bandligi, ish vaqti davomida xizmat ko‘rsatish me’yorlarini hisobga olgan holda mansab majburiyatlarini bajarishi; belgilangan xizmat ko‘rsatish me’yorlariga muvofiq xizmat ko‘rsatilgan bemorlarning, laboratoriya analizlari va boshqa davolash-diagnostika tadbirlarining miqdor ma’lumotlari bo‘yicha aniqlanadigan tibbiy yordam ko‘rsatish hajmi;
 ko‘rsatilayotgan tibbiy yordamning murakkabligi — ko‘rsatilayotgan tibbiy yordamning umumiy hajmida murakkab (yuksak kasb bilimlarini, yuqori darajada aniqlikni, yuksak texnologiyalardan foydalanishni talab qiladigan) tibbiy aralashuvlar, manipulatsiyalarning yuqori salmog‘i;
 ixtisoslik tarmog‘ida ko‘rsatilayotgan tibbiy yordamning o‘xshashi yo‘qligi — eng kam hajmda bo‘lgan jarrohlik aralashuvlari va oqilona sarf qilgan holda bemorlarning yanada tezroq sog‘ayishiga ko‘maklashadigan jahon standartlari darajasidagi yangi texnologiyalar va zamonaviy uskunalar qo‘llanilgan holda bajarilgan tibbiy yordam hajmi.
 13. Tibbiyot muassasalarining o‘rnak ko‘rsatgan xodimlarini bir yo‘la mukofotlash muassasani rivojlantirishga qo‘shgan shaxsiy hissasi va faoliyatida yuqori ko‘rsatkichlarga erishganligi uchun unga bir lavozim maoshigacha miqdorda mukofot tayinlash yo‘li bilan amalga oshiriladi.
 14. Tibbiyot muassasalari xodimlariga moddiy yordam favqulodda hollarda ularning murojaatiga ko‘ra yoki tegishli tibbiyot muassasasi kasaba uyushmasi tashkilotining tashabbusi bilan (yaqin qarindoshlarning vafot etishi, og‘ir jarohatlar olish, kasal bo‘lish, tabiiy ofatlar oqibatlari va boshqa shunga o‘xshash hollarda) ko‘rsatiladi.
 15. Tibbiyot xodimlarining mehnatga vijdonan munosabati va yuqori sifatli tibbiy yordam ko‘rsatganligi uchun tarif stavkalariga oylik ustamalar belgilash, mukofotlash va moddiy yordam ko‘rsatish Jamg‘arma mablag‘larini tasarruf etish bo‘yicha maxsus komissiya qarori asosida amalga oshiriladi. 
 16. Jamg‘arma hisobidan ustamalar, mukofotlar va moddiy yordamlar to‘lash Jamg‘arma mablag‘larini tasarruf etish bo‘yicha maxsus komissiyaning tegishli qarori asosida qabul qilingan tibbiyot muassasasi rahbarining buyrug‘iga muvofiq amalga oshiriladi. Buyruqda alohida xodimlarga beriladigan moddiy rag‘batlantirishning aniq turlari, uning miqdori va to‘lash muddatlari ko‘rsatiladi.
 17. Jamg‘arma mablag‘lari hisobidan ustamalar va boshqa moddiy rag‘batlantirish turlarini to‘lash ish haqi to‘lanishi bilan bir vaqtda amalga oshiriladi.
 18. Tibbiyot muassasasining moddiy-texnika bazasini rivojlantirish, modernizatsiya qilish va ta’mirlash maqsadida Jamg‘arma mablag‘larini sarflash Jamg‘arma mablag‘larini tasarruf etish bo‘yicha maxsus komissiyaning qarori asosida amalga oshiriladi.
 19. Jamg‘arma mablag‘larini tasarruf etish bo‘yicha maxsus komissiyaning qarori asosida tibbiyot muassasasi rahbari mablag‘larni sarflashning aniq maqsadlari, yo‘nalishlarini va uning miqdorini ko‘rsatgan holda buyruq chiqaradi.
 20. Sog‘liqni saqlash yuqori turuvchi boshqaruv organlarining rahbarlari, maxsus komissiya a’zolari, shuningdek, tibbiyot muassasasi rahbarlari Jamg‘arma mablag‘larini shakllantirish va sarflash tartibiga rioya qilinishi, xolisligi va haqqoniyligi uchun javobgardirlar. 
 21. Jamg‘arma mablag‘laridan maqsadli foydalanilishini tekshirish O‘zbekiston Respublikasi Sog‘liqni saqlash vazirligining ichki audit va moliyaviy nazorat xizmati hamda uning hududiy bo‘linmalari tomonidan qonunchilik hujjatlarida belgilangan tartibda amalga oshiriladi.